《冒雪访灵皋留饮话旧 其一》
清代·成文昭

过江访名流，长衢硙春雪。荦确双屐鸣，洒裘见飘撇。

芜城记识君，怀抱为君竭。淮阴复判袂，离怀剧纷折。

日月忽不居，三年忧惙惙。鱼素一再通，慰寄亦更迭。

岁寒一寸心，相期无作辍。我泛楚江来，相思肠百结。

今日叩君门，拜君谢久别。隔牖竹风惊，排檐冰溜咽。

围炉话一镫，佳吐霏如屑。桐城戴褐夫，笔如剑砥锷。

洒洒千万言，才大罔羁缚。怀宁刘古塘，五字妙绰约。

陶镕汉魏间，峻洁不苶弱。君常评两君，爱其态磅礴。

无意附时贤，有眼到古作。充其笔所至，直欲无空阔。

鲰生抱痂癖，枯吟穷錾凿。摛辞乏精英，冥搜滞糟粕。

自顾意不强，足供人嗢噱。君独谓不然，试学二子学。

胡不读《离骚》，二百再咀嚼。排奡入贴妥，纤艳归淡泊。

我初不子欺，子无宿我诺。

作者简介：成文昭，字周卜，号过村，又号钝农，大名人。候选主事。有《谟觞集》。